નોંધશો કે આ પુરસ્કારમાં, સર્ટિફિકેટમાં કે નોમિનેશનમાં – ક્યાંય ‘જીજ્ઞેશ અધ્યારૂ’નું નામ નથી, ફક્ત ‘અક્ષરનાદ’ છે. અક્ષરનાદ મારા કે પ્રતિભાના અંગત ગમાઅણગમા કે પ્રસ્તુતિની વિચારધારાને ક્યારનીય વટાવી ગઈ છે. એ સંપૂર્ણપણે વાચકોની વેબસાઈટ છે, લેખક નવોદિત હોય કે પ્રસ્થાપિત – અહીં બધાનાં લેખો પ્રસ્તુત કરવાનો યત્ન થાય છે, અક્ષરનાદ પોતાના લેખોથી અને ગુણવત્તાથી ઓળખાય એ જ અમારી અપેક્ષા છે અને એટલે જ તેને Best Web Story – Web Portal – Gujarat એવોર્ડ આપવામાં આવ્યો એ સર્વથા યોગ્ય થઈ રહે છે. પુત્રી જ્યારે પોતાના નામથી સમાજમાં ઓળખાય ત્યારે માતાપિતાને અવશ્ય આનંદ થાય, અક્ષરનાદ માટે આજે અમારા માટે એવો જ દિવસ છે.